**Spirale**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spirale

Plini de vară,

ochii împrăștie zâmbete,

zâmbetele cresc lujeri de lumină,

diminețile deșteaptă

culorile din flori,

văzduhul,

greu de atâta albastru,

se odihnește tihnit

pe pleoape de pomi,

seara închide

ochii păpădiilor,

noaptea-i adună

să și-i prindă în păr,

liniștea cade, în ploaie,

din bolta înstelată

îmblânzind

orice zvâcnire de viață,

iar întunericul?

întunericul croșetează

încă o perfectă, imaculată,

dimineață.